《题山水图》
明代·乌斯道

莽莽群峰合，盘盘一径分。窗明丹灶火，松罥紫坛云。

灵草千年长，名花五色殷。仙人骑白鹿，尘世已斜曛。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。